મોનાએ મન સાથે નક્કી કર્યું કે હવે એ એનો અભ્યાસ પૂરો કરીને જ ભારત જશે. જોકે મોનાને એના પપ્પાનું વર્તન જરૂર ખૂચ્યું હતું. માત્ર છ મહિના પછી એ ભારત પાછી આવશે અને નાના પાસે રહેશે. નાના નાનીના મૃત્યુથી ભાંગી પડ્યા હશે. જોકે એની મમ્મીએ એને કહ્યું હતું કે તારાં મામા તથા મામી અમેરિકાથી આવી ગયાં છે. વિધિ પતાવીને એ પાછા અમેરિકા જતા રહેશે. ત્યારે પણ એના મનમાં થયું હતું કે નાનીની તબિયત સારી ન હતી તો મામા-મામી અમેરિકાથી આવી શકે તો હું કેમ લંડનથી ના આવી શકું ? પણ મોના ચૂપ રહી હતી.